PRITARTA

Molėtų rajono savivaldybės

tarybos 2016 m. balandžio d.

sprendimu Nr.B1-

**MOLĖTŲ ŠVIETIMO CENTRO DIREKTORĖS 2015 METŲ VEIKLOS ATASKAITA**

**1.Trumpa įstaigos veiklos rezultatų apžvalga.**

Molėtų švietimo centras (toliau Švietimo centras) – savivaldybės biudžetinė įstaiga, įstaigos kodas 195400173, įsteigtas 2001 m. balandžio 5 d. Molėtų rajono savivaldybės tarybos sprendimu Nr. 36, reorganizavus kultūros ir švietimo skyriaus padalinį. Švietimo centras akredituotas - LR ŠMM ministro įsakymas Nr. ISAK-27, akreditacijos pažymėjimas AP Nr. 015 yra Lietuvos suaugusiųjų švietimo ir Lietuvos švietimo centrų darbuotojų asociacijų narys.

2015 m. Švietimo centre dirbo 12 darbuotojų, 11 etatų: direktorė (edukologijos magistrė), 3 metodininkės (aukštasis pedagoginis išsilavinimas, 1 edukologijos magistrė), 1 vyr. finansininkė (aukštesnysis finansinis), 1 informacinių technologijų specialistė (aukštasis universitetinis išsilavinimas, edukologijos magistrė), 1 vadybininkas (profesinis išsilavinimas), 3 vairuotojai, sekretorė (0,5 et.), valytoja (0,5 et). Naudojamės nemokamomis duomenų bazėmis: “Lietuvos juridinių duomenų baze“, ŠVIS, AIKOS, LIBIS, Molėtų rajono mokinių ir pedagogų duomenų bazėmis. Buhalterinė apskaita tvarkoma biudžeto – buhalterine apskaitos programa Finas, biblioteka - MOBIS programa. Interneto duomenų perdavimo greitis 100 Mbps, interneto svetainė <http://sc.moletai.lt> Švietimo centro veiklos misija - kuriame ir realizuojame suaugusiųjų poreikį tenkinančias kvalifikacijos tobulinimo programas, skleidžiame besimokančios organizacijos kultūrą, ugdome poreikį nuolat mokytis, įgyvendiname steigėjo deleguotas funkcijas. Esame formuojanti ir efektyviai tenkinanti mokytojų, jų komandų, bendruomenės narių nuolatinio mokymo/si, kvalifikacijos tobulinimo poreikius institucija. Pagrindinę veiklą – pedagogų kvalifikacijos tobulinimą, vykdėme pagal numatytas kryptis, atsižvelgdami į respublikos ir rajono švietimo prioritetus, ugdymo įstaigų, mokytojų, kitų suaugusiųjų grupių poreikius. Rengėme įvairios trukmės kvalifikacijos tobulinimo programas, organizavome įvairių formų (seminarai, paskaitos, edukacinės išvykos, kursai, konferencijos, apskrito stalo diskusijos) kvalifikacijos tobulinimo renginius, vykdėme projektinę veiklą, organizavome Mokyklų tarybos, rajono mokytojų metodinę veiklą, mokyklų vadovų ir mokytojų keitimąsi gerąja darbo patirtimi. Rengėme rajoninius renginius (olimpiados, konkursai, mokymai, šventės) mokiniams, koordinavome dalyvavimą zoniniuose, respublikiniuose renginiuose. Dirbome su rajono Mokinių taryba. Esame EURODESK atstovai Molėtuose. Teikėme profesinio orientavimo paslaugas, koordinavome ir administravome rajono Mokinių ir Pedagogų duomenų bazių tvarkymą, rengėme konsultacijas minėtais klausimais. Organizavome nemokamų leidinių, gautų iš ŠMM Švietimo aprūpinimo centro, Nacionalinės mokyklų vertinimo agentūros, ugdymo įstaigoms pristatymą, skirstymą ir išdavimą, aprūpinome įstaigas mokykline dokumentacija. Teikėme bibliotekos-informacinio centro paslaugas pedagogams, rajono gyventojams. Transporto paslaugas teikėme savivaldybės biudžetinėms įstaigoms, savivaldybės administracijai, NVO. Detalius Švietimo centro kiekvieno mėnesio renginių planus teikėme ugdymo įstaigoms elektroniniu paštu. Išsamią informaciją apie veiklas, renginius, programų anotacijas skelbėme Švietimo centro interneto svetainėje [http://sc.moletai.lt](http://sc.moletai.lt/). Kvalifikacijos tobulinimo renginių programas, vykdymo laiką skelbėme LR ŠMM AIKOS renginių registre.

2015 m. organizavome 164 renginius. Bendras dalyvių skaičius - 4183. Parengėme 119 kvalifikacijos tobulinimo programų, 14 programų prilyginta akredituotoms. Dalyviams išdavėme 867 kvalifikacijos tobulinimo pažymėjimus, 380 kvalifikacijos tobulinimo pažymų, 80 pažymų – lektoriams. Organizavome 22 edukacines išvykas įvairių dalykų mokytojams, mokyklų vadovams, Mokyklų metodinės tarybos nariams, mokiniams. Seminarus, mokymus, edukacines išvykas, metodinius renginius organizavome pagal mokytojų, mokyklų bendruomenių poreikį. Rengėme kvalifikacijos tobulinimo programos, ieškojome lektorių vykdydami konkrečius mokyklų užsakymus. Dažnai mokymai vyko mokyklose, visai mokyklosbendruomenei. Vykdėme įvairių formų ir trukmės kvalifikacijos tobulinimo renginius, mokytojų kompetencijoms plėtoti.

Koordinavome rajono dalykų mokytojų 20 metodinių būrelių - Mokyklų metodinės tarybos veiklą. Organizavome rajoninę mokytojų metodinę dieną „Integracija – mokinių mokymosi pasiekimų gerinimui“, tradicine tapusią rajono mokinių ir mokytojų kūrybinių darbų parodą „Po kūrėjo delnu“, 12 – tus metus su Lietuvos geologijos tarnyba organizavome edukacinę išvyką mokytojams „Šiaurės vakarų Žemaitijos gamtos geologinių ir kultūros paveldo objektų praktinis pažinimas“, edukacinę išvyką „Istorinė – literatūrinė Žemaitija“.

Organizavome 25 rajonines dalykų olimpiadas ir konkursus, varžybas dalyvavo 874 mokiniai. Respublikiniuose renginiuose dalyvavo 26 mokiniai. 96 mokytojai dirbo dalykų olimpiadų organizavimo ir vertinimo komisijose. Organizavome regionines „Saugaus rato“ varžybas.

Renginių kokybei, atitikimui keliamiems reikalavimams, centro veiklos kokybei nustatyti atlikome Švietimo centro vidinį įsivertinimą pagal LR ŠMM nustatytą tvarką.

  Švietimo centro bibliotekos 2015 m. fondo ištekliai:  2135 egz., 1914  pavadinimų spaudiniai, 173 egz. elektroninės informacijos laikmenos, 78 egz. vaizdo įrašai. Bibliotekos fondas tvarkomas MOBIS sistema, duomenų bazę sudaro 2078 bibliografiniai įrašai. Organizavome naujų pedagoginių leidinių parodas. Bibliotekos paslaugomis naudojosi švietimo darbuotojai, kiti rajono gyventojai.

Rezultatyviai bendradarbiavome su visomis rajono ugdymo, kultūros įstaigomis, Anykščių, Zarasų, Širvintų, Kaišiadorių, Šilutės, Kretingos ir kt. savivaldybių mokytojų švietimo centrais, Ugdymo plėtotės, Pilietinių iniciatyvų, Paramos vaikams, Lietuvos mokinių neformaliojo ugdymo, „Šviesos“, „Briedžio“ leidyklų edukaciniais centrais, Lietuvos geologijos tarnyba ir kt.

2016-10-16 d. pradėjo veiklą Trečiojo amžiaus universitetas. Vyko 17 renginių, dalyvavo 640 klausytojų. Fakultetai įsteigti: Molėtuose ir Alantos, Balninkų, Inturkės, Joniškio, Suginčių seniūnijose.

2015 m. gavome 0,2 tūkst. EUR lėšų iš 2 proc. gyventojų pajamų mokesčio.

2015 m. naudojome 7 transporto priemones, dirbo 3 vairuotojai, nuvažiuota 91,4 tūkst. km.,

Transporto priemonių kurui bei išlaikymui (detalės, remontas, kelių, tech. apžiūrų, draudimui mokestis) panaudota 24,5 tūkst. EUR.

**2. Pagrindiniai įstaigos vadovo metų veiklos rezultatai pagal pareigybės aprašyme nurodytas funkcijas.**

Parengtas ir įgyvendinamas Švietimo centro Strateginis 2011-2017 m. planas. Koordinuoju, inicijuoju, detaliai peržiūriu kiekvieno mėnesio veiklos planus – grafikus. Rezultatas – renginiai pagal mokyklų poreikį, pagal švietimui keliamus reikalavimus ir prioritetus, įvairi pasiūla. Derinu, tvirtinu kvalifikacijos tobulinimo programas. Rezultatas – programos parengiamos pagal švietimui keliamus reikalavimus. Inicijavau, rengiau, atnaujinau (2015 m. rugsėjo 24 d.) Švietimo centro nuostatus, nes 2009 m. patvirtinti nuostatai neatitiko laikmečio reikalavimų bei atsirado naujos Švietimo centro veiklos. Prižiūriu dokumentų valdymą ir saugojimą, užtikrinu buhalterinės apskaitos ir susietų dokumentų valdymą. Rezultatas – įstaigos veikla vyksta pagal teisės aktų numatytus reikalavimus. Atnaujinau Vidaus tvarkos taisykles, darbuotojų pareigybių aprašus. Darbuotojai susipažindinti ir juos vykdo. Sudarytos sąlygos darbuotojų profesiniam tobulėjimui. Inicijuoju nuolatinį Švietimo centro veiklos įsivertinimą pagal galiojančius teisės aktus. 2 kartus per metus vykdau ugdymo įstaigų poreikių kvalifikacijos tobulinimui, Švietimo centro veiklos tobulinimui išsiaiškinimą, anketinę apklausą. Rengiu informaciją, koordinuoju informacijos apie Švietimo centrą viešinimą (interneto svetainė, žiniasklaida). Bendradarbiauju su savivaldybės ir respublikos institucijomis, dirbančiomis kvalifikacijos tobulinimo srityje, dirbu švietimo centrų darbuotojų asociacijos valdyboje –savalaikė informacija teikiama Švietimo centrui, vykdomi bendri renginiai.

**3. Praėjusių metų įstaigos vadovo svarbiausios iniciatyvos ir spręstos problemos bei keliami nauji einamųjų metų uždaviniai ir laukiantys iššūkiai.**

Inicijuoju ir rengiu kasmetinį Švietimo centro įsivertinimą, pagal LR ŠMM patvirtintas tvarkas, koordinuoju kiekvieno mėnesio veiklos planą (parengtos KVT programos, suderinti lektoriai, atlygiai jiems, darbo vietos, laikas ir t. p.), bendradarbiaudama su UPC organizavau rajono mokytojų metodinę dieną, koordinavau mokyklų vadovų, biologijos mokytojų kvalifikacijos tobulinimą, mokyklų Metodinės tarybos veiklą, jų motyvaciją veiklai (išvyka į operą „Verteris“ir kt.). Inicijavau Semi plius programos įdiegimą Švietimo centre kvalifikacijos tobulinimo renginių registrui tvarkyti. Įgyvendinant savivaldybės sutartis su Rogačiovo (Baltarusija) ir Ludzos (Latvija) savivaldybe organizavau ugdymo įstaigų vadovams išvykas į Ludzos ir Rogačiovo švietimo įstaigas. Inicijavau ir dirbau, kad gautume labdaros būdu 6 v. automobilį iš Vokietijos, 2 kompiuterius darbuotojams. Inicijavau Trečiojo amžiaus universiteto įkūrimą, atlikau parengiamuosius –informacinius darbus, organizavau atidarymo renginį, vykau į renginius seniūnijose, skaičiau paskaitas, inicijavau Molėtų TAU įsijungimą į Nacionalinę TAU asociaciją, organizavau užsiėmimus TAU klausytojams.

**Nauji einamųjų metų uždaviniai ir laukiantys iššūkiai.**

Mažėja mokytojų, mokinių skaičius, bet nemažėja reikalavimai ugdymo kokybei. Reikia vis daugiau kūrybiškumo, lankstumo, gebėjimų, vykdant mokytojų kvalifikacijos tobulinimo funkciją, organizuojant neformalias mokinių veiklas.

Reikia ieškoti būdų ir galimybių dalyvauti projektinėje veikloje, kad gautume papildomą finansavimą.

Plėtoti bendradarbiavimo ryšius su kitų savivaldybių Švietimo centrais, siekiant rezultatyvaus mokytojų kvalifikacijos tobulinimo.

Nuolatinis patalpų ieškojimas veiklai, suaugusiųjų mokymui turimos patalpos neatitinka šiuolaikinių reikalavimų, pradėjus veikti TAU stinga vietos, Molėtų senjorai neturi patalpų užsiėmimams jiems patogiu laiku.

Esame paskirti neformalaus suaugusiųjų švietimo koordinatoriais savivaldybėje - su juo sietinas lanksčios mokymosi visą gyvenimą užtikrinančios sistemos rajone kūrimas, įvairių suaugusiųjų ugdymosi modelių paieška ir diegimas.

Aktualūs lieka profesinio konsultavimo ir informavimo darbai, visų švietimo paslaugų teikime dalyvaujančių institucijų veiklos koordinacija. Švietimo centras turi tapti vienu iš žinių visuomenės filosofijos diegėjų Molėtuose – toks mūsų tikslas ir iššūkis.

Molėtų rajono savivaldybės tarybos 2007 m. kovo 22 d. sprendimu Nr. B1-44 „Dėl savivaldybės turto perdavimo Molėtų švietimo centrui“ perduota patikėjimo teise valdyti, naudoti ir disponuoti pastatas, esantis Vilniaus g. 54. Paruoštas pastato renovacijos techninis projektas, tačiau renovacijai neskirta lėšų. Nesprendžiamas pastato nuosavybės ir naudojimo klausimas.

2009 m. sumažintas darbuotojų atlygio koeficientas, žadant baigiantis krizei atstatyti. Deja atlyginimai išlieka 2009 m. lygio nors darbų apimtys didėja.

Nusidėvėjo krovininis automobilis, kuris utilizuotas. Jo funkcijas turime atlikti kitais automobiliais, nepritaikytais tai veiklai. Senų transporto priemonių nenumatyti gedimai, lėšų stoka remontui ir suderintas klientų poreikis – šių iššūkių negalime numatyti, bet jų bus. Ieškosime tinkamiausių kelių šiems ir kitiems kylantiems iššūkiams.

Švietimo centro darbuotojai visi be išimties profesionalūs, kūrybingi, nuolat besimokantys, gebantys surasti sprendimus įvairių situacijų atvejais. Būti sprendimo ne problemos dalimi- mokomės visa komanda kartu ir nuolat.

Direktorė Romualda Žvinienė